钦定古今图书集成/明伦汇编/官常典/第246卷 > 郭朴
## 钦定古今图书集成/明伦汇编/官常典/第246卷 > 郭朴

按《明外史高拱传》：“郭朴，字质夫，安阳人。嘉靖十四年
进士，庶吉士，授编修，累官礼部右侍郎，入直西苑，历
吏部左右侍郎，兼太子宾客。南京礼部缺尚书，帝怜
朴久次，特加太子少保，擢任之。朴辞曰：‘幸与撰述，不
欲远离阙下’。帝大喜，命即以太子少保、礼部尚书、詹
事府侍直如故。吏部拟朴还理部事，帝以撰文诸臣”
不当擅迁擢，责吏部对状，而竟允用朴。顷之，吏部尚
书欧阳必进罢，即以朴代之。越二年，以父丧去。及严
讷由吏部入阁，帝谋代者。时董份以工部尚书行吏
部左侍郎事，故与朴同直西苑，受帝眷，而为人贪狡
无行。徐阶虑其代讷，急言于帝，起朴故官。朴犹未除
丧，固请终制。帝复诏不许，乃拜命。寻以考绩加太子
太保。四十五年兼武英殿大学士，入预机务，与高拱
并命。袁炜、李春芳、严讷并以供奉青词得入政府。至
是，朴继之，世所谓“青词宰相”也。阶早贵，权重。春芳、讷
事之谨，侧行伛偻，至不敢讲钧礼。而朴与拱乡里相
得，事阶稍倨，拱尤负才自恣。及世宗崩，阶草《遗诏》，尽
反时政之不便者，不谋之同列。拱与朴大恚，朴且语
人曰：“徐公谤先帝，可斩也。”两人遂与阶有隙。及给事
中胡应嘉谪言者，谓朴比拱修旧怨，争劾拱，并及朴。
拱谢病归。朴不自安，亦求去。帝固留之。时朴已加至
少傅、太子太傅矣。御史庞尚鹏、凌儒等探阶意，交劾
朴，朴遂三疏乞归。家居二十馀年卒。赠太傅，谥文𥳑。
朴为人长者。两典铨衡以廉著。辅政二年无过。特以
拱故不容于朝时颇有惜之者。